Nyt gratis undervisnings- og samtaleprojekt til børn i alderen 6-10 år

# Velkommen til mit hjem

**To nye film og fire multimediefortællinger skal hjælpe børn i kirker, skoler og foreninger med at tale om flygtninge og det gode kulturmøde. Materialet kan f.eks. bruges i børne- og familieaktiviteter i kirken, i børnekirken eller med minikonfirmander. Udgangspunktet er gensidig respekt og medmenneskelighed. Projektet fortæller flygtningebørns historier både fra en flygtningelejr ude i verden og her fra Danmark.**

Hvad siger man egentlig til børn, når de spørger om, hvordan det er at være flygtningebarn og have mistet sit hjem? Det giver tøjdyrene Snapper og Topper et bud på sammen med Sigurd Barrett i et nyt og gratis undervisnings- og samtalemateriale til børn i 6-10-årsalderen.

Velkommen til mit hjem gør det nemmere for voksne at tale med børn om, hvad det vil sige at være flygtning, og skaber et udgangspunkt for et godt kulturmøde mellem flygtningebørn og danske børn i kredsen, spejdergruppen, klubben, kirken, skolen eller hjemme i familien.

Udgangspunktet er gensidig respekt, medmenneskelighed, næstekærlighed og nysgerrighed.

Projektet består af en række redskaber til den gode samtale:

- To oplysnings- og samtalefilm om at være flygtningebarn i henholdsvis en flygtningelejr i et nærområde (Kenya) og i Danmark. Hver film er i to afsnit a ca. 18 minutters varighed.

- Fire multimediefortællinger, der giver et indblik i, hvad Danmark er for et land og viser, hvordan etnisk danske børn og flygtningebørn møder hinandens og deres egen kultur og hverdag. Temaerne er mit hjem, min fritid, min mad og mine traditioner.

Multimediefortællinger tilgås online og er velegnede til brug via projektor eller i mindre grupper via laptops og tablets.

Du finder film og multimediefortællinger på [dkm.dk/hjem](http://www.dkm.dk/hjem), hvor du også kan finde diverse støttematerialer og informationer.

Velkommen til mit hjem tager udgangspunkt i universet omkring tøjdyrene Snapper og Topper og Sigurd Barrett, som mange børn allerede kender, og som har vist sig at være et godt redskab til at få børn til at snakke om og reflektere over komplicerede emner. Tidligere er bl.a. udgivet ”Sigurd fortæller Bibelhistorier”, ”Historier om at være til” og senest ”Historier om verdens uretfærdighed”.

Velkommen til mit hjem er blevet til i et samarbejde mellem Y’s Men Region Danmark, Danmarks Kirkelige Mediecenter og Folkekirkens Nødhjælp.